
S K R A Ć E N I  Z A P I S N I K
od 30. siječnja 2019. godine

sa 17. sjednice Općinskog vijeća Općine Novo Virje održane u zgradi Općine Novo
Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 023-01/19-01/01, URBROJ: 2137/22-19-1, od 24. siječnja 2019. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskoga vijeća,
3.  Vjekoslav Mesarov, član Općinskog vijeća,
4.  Nenad Lukić, član Općinskog vijeća,
5.  Željko Šadek, član Općinskog vijeća,
6.  Franjo Marčinko, član Općinskog vijeća.
7.  Dražen Đuroci, član Općinskog vijeća,
8.  Dario Ciganović, član Općinskog vijeća, 


OSTALI PRISUTNI:

1. Branko Mesarov, općinski načelnik Općine Novo Virje,
2. Miroslav Lukanec, pročelnik i zapisničar.

ODSUTNI:

1. Marina Bušić, članica Općinskog vijeća – opravdano,
2. Ivan Mesarov, član Općinskog vijeća – opravdano,
3. Željkica Kapitanić, članica Općinskog vijeća – opravdano.



Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 20,00 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće
jednoglasno je sa 8 glasova ZA usvojilo zapisnik sa prethodne sjednice.





PREDSJEDNICA: Za današnju sjednicu predlažem sljedeći:

DNEVNI RED

1. [bookmark: _Hlk1029198]Donošenje Odluke o komunalnoj naknadi na području Općine Novo Virje,
2. Donošenje Odluke o komunalnom doprinosu na području Općine Novo Virje,
3. [bookmark: _Hlk1035010]Donošenje Odluke o komunalnim djelatnostima koje se mogu obavljati na temelju pisanog ugovora o povjeravanju obavljanja komunalnih djelatnosti na području Općine Novo Virje,
4. Donošenje Odluke o visini paušalnog poreza po krevetu odnosno po smještajnoj jedinici u kampu na području Općine Novo Virje,
5. Donošenje Odluke o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec i Ulice Medvedička – dio odvojka Ločica (Đuroci),
6. Donošenje Zaključka o davanju suglasnosti na Financijski plan JVP Đurđevac za 2019. godinu i Plan i program aktivnosti JVP Đurđevac za 2019. godinu,
7. Razno.


Dnevni red je usvojen sa 8 glasova ZA.
Prelazimo na prvu točku dnevnog reda.

[bookmark: _Hlk1029369]Točka 1.

PREDSJEDNICA: U materijalima ste primili prijedlog Odluke o komunalnoj naknadi na području Općine Novo Virje. Otvaram raspravu.

OPĆINSKI NAČELNIK: Vezano za ovu točku dnevnog reda, mijenjao se zakon o komunalnom gospodarstvu, pa radi toga trebamo uskladiti i svoju Odluku o komunalnoj naknadi sa tim zakonom. Do sada se komunalna naknada obračunavala po kvadratu mjesečno, a sad se obračunava po kvadratu godišnje. Ostalo u vezi zakona će vam objasniti Miroslav. Uz to smo mijenjali članak 15. Odluke gdje su uvjeti i razlozi za potpuno ili djelomično oslobađanje plaćanja komunalne naknade. Pogledali smo kako su druge općine to složile. Potpuno oslobođenje je za nekretnine u vlasništvu Općine, za nekretnine koje se upotrebljavaju za djelatnost predškolskog odgoja, koje koriste osnovne škole, vatrogasci, zdravstvene ustanove i vjerske zajednice.
U članku 16. navedena su i oslobođenja za obveznike plaćanja komunalne naknade za stambeni prostor i to: ako je osobno ili netko od njegovih članova obitelji iz zajedničkog kućanstva korisnik prava na zajamčenu minimalnu naknadu prema Rješenju nadležnog Centra za socijalnu skrb, dok traju ta prava, ako je invalid Domovinskog rata – u postotku utvrđenog invaliditeta, ako je roditelj, supružnik ili dijete poginulog branitelja u Domovinskom ratu, ako živi u domaćinstvu u kojem nema mlađeg člana obitelji od 65 godina starosti i koje nema mjesečni prihod veći od 1.000,00 kuna po članu obitelji, ako osoba živi sama i ima primanje do 1.500,00 kuna mjesečno, ako je invalid, a u domaćinstvu nema mlađeg člana obitelji od 65 godina starosti – u postotku utvrđenog invaliditeta. 
MIROSLAV LUKANEC: Sukladno prijedlogu odluke te kategorije ljudi imale bi pravo podnijeti zahtjev za oslobađanje od plaćanja komunalne naknade.
OPĆINSKI NAČELNIK: Ako primjerice pojedinac živi sam u kućanstvu i ima primanje manje od 1.500,00 kuna mogao bi biti oslobođen od plaćanja komunalne naknade, isto tako vlasnika će se osloboditi od plaćanja ako živi u domaćinstvu gdje nema mlađeg člana od 65 godina i koji nemaju veći prihod od 1.000,00 kuna po članu obitelji. Ljudi koji su korisnici u projektu ZAŽELI jako teško žive. Tom odlukom neće se osloboditi veliki broj ljudi, ali koji bi se oslobodili smatram da teško žive.
DRAŽEN ĐUROCI: Donosimo odluku, navedene su mjere, kriteriji, takve naknade služile su radi birača, odnosno za opraštanje. Što je sa onima koji imaju primanja recimo 1.000,00 kuna, a imaju vrijednu imovinu, djecu. Pitam načelnika na što se to odnosi, nije mi jasno, sve mi je to skupa dosta nedorečeno. Ima ljudi koji imaju jako lijepa primanja. Do kada ćemo nekome opraštati.
PREDSJEDNICA: Kako ćemo mi utvrditi tko ima kakva mjesečna primanja?
MIROSLAV LUKANEC: Preko porezne uprave.
DRAŽEN ĐUROCI: Ako se nešto donosi onda se mora imenom i prezimenom znati tko što ima. Kakve su naše kategorije oslobođenja, o kojim ljudima točno govorimo, jel donosimo za sve jednako ili postoje neke kategorije?
MIROSLAV LUKANEC: Općinsko vijeće donosi opće akte koji se odnose na razne slučajeve i osobe, to su kriteriji na temelju kojih će se moći određene kategorije ljudi osloboditi od plaćanja komunalne naknade. To je prijedlog odluke, ukoliko smatrate da neki kriterij treba izmjeniti ili da nije potreban, to se može korigirati.
DRAŽEN ĐUROCI: Razočaran sam time što su neki ljudi plaćali, dok se drugima opraštalo. Ispada da ja koji plaćam ispadam budala jer sam godinama sve plaćao, a nekima se oprosti. Jesmo svi po tome zakonu isti ili ne.
PREDSJEDNICA: Oslobođenja se odnose samo na uvjete pod kojima bi se ljudi oslobađali od komunalne naknade. Samo uvjeti. Svakom bi se izdala pojedinačna odluka na temelju zahtjeva.
MIROSLAV LUKANEC: Na temelju kriterija koji su navedeni u odluci i podnesenog zahtjeva se odlučuje da li će se podnositelja zahtjeva osloboditi ili ne.
DRAŽEN ĐUROCI: Po tom članku svi oni koji misle da bi trebali biti oslobođeni neka donesu u općinu pisani zahtjev i onda mi njih oslobađamo od plaćanja na nekom idućem vijeću.
PREDSJEDNICA: Da, ali na temelju toga što mi izglasamo načelnik donosi odluku za pojedinca.
MIROSLAV LUKANEC: Prvo postoji opći akt koji regulira tko ima pravo na oslobađanje.
OPĆINSKI NAČELNIK: Ukazujem na razliku općeg akta predstavničkog tijela i pojedinačnog akta izvršnog tijela. Opći akti su kriteriji za provođenje odluke i donosi ih Općinsko vijeće.
DRAŽEN ĐUROCI: Članak 16. treba biti lijepo napisan, na temelju odluke općinskoga vijeća onda ti možeš kako hoćeš. Treba promijeniti taj članak. Ja se sjećam kako smo opraštali ljudima koje ja osobno poznajem, a koji su financijski jako moćni. Treba pogledati tko ima zemlju, krave, djecu, odnosno treba preformulirati taj članak. Ukoliko ima ljudi koji nemaju prihode, imovinu ili djecu, onda može, nema problema. Ima ljudi kojima treba pomoći.
PREDSJEDNICA: Imamo li rješenje za takve situacije?
OPĆINSKI NAČELNIK: Ako netko ima zemlju i iznajmljuje, to je evidentirano u poreznoj upravi i plaća porez na imovinu.
PERO ČORBA: Netko ima deset jutara zemlje i ima iznajmljenu zemlju recimo po 700 kuna po rali, toga nema nigdje u poreznoj. Čim ima zemlju znači da ima prihode od nje bez obzira što na poreznoj piše da nema prihode.
OPĆINSKI NAČELNIK: Kako da ja evidentiram takve prihode, ako ih netko dobiva na crno?
PREDSJEDNICA: Ne pitamo već raspravljamo o situacijama onih koji stvarno nemaju i o ljudima koji nemaju evidentirano u poreznoj, a imaju prihode.
PERO ČORBA: Smeta me plaćanje komunalne naknade za objekte koji se ne koriste za stanovanje, a njih je sve više i više jer ih ljudi ne mogu prodati niti ih koriste. Neke se niti ne održavaju i ništa se ne dešava. Ako se ne koristi i nitko ne stanuje ne mora plaćati.
PERO ČORBA: U jednom mandatu oslobođen je i dio vijećnika koji imaju objekte koje ne koriste za stanovanje. Ostali su starci kojima će biti natovareno da plaćaju za dva ili tri objekta, jer mladi ljudi odlaze. Ako se prostor ne koristi duže vrijeme na njega se nebi trebala plaćati komunalna naknada.
ŽELJKO ŠADEK: Smatram da ako je netko na socijalnoj skrbi da toga možemo osloboditi, ako je invalid domovinskog rata također. Isto tako ako je roditelj, supružnik ili dijete poginulog branitelja u domovinskom ratu. Ako osoba živi sama i ima primanje do 1500 kuna ja bi tu stavio da treba imati više od 65 godina.
DRAŽEN ĐUROCI: Predlažem da taj članak ostavimo za drugo vijeće. Članak je dosta loše napisan.
PREDSJEDNICA: U članku nisu obuhvaćene stambene zgrade koje se ne koriste, ono što je napomenuo Pero Čorba.
OPĆINSKI NAČELNIK: Bio je i prijedlog zakona o porezu na nekretnine gdje je stajalo da nema takvih oslobođenja. Taj zakon o porezu na nekretnine trebao je zamjeniti komunalnu naknadu.
MIROSLAV LUKANEC: Odluku sada trebamo donijeti, zbog roka koji daje Zakon o komunalnom gospodarstvu, no međutim ova oslobođenja se mogu i kasnije definirati, izmjenama ove odluke.
PREDSJEDNICA: Da li se svi slažete da donesemo ovu odluku bez članka 16., pa da se naknadno dogovorimo o sadržaju toga članka.
OPĆINSKI NAČELNIK: Tražim kratku pauzu radi konzultacija sa vijećnicima sa svoje liste.
Predsjednica Općinskoga vijeća daje stanku od pet minuta.
Nakon stanke pristupilo se daljnjoj kratkoj raspravi.
PREDSJEDNICA: Dajem na glasovanje odluku o komunalnoj naknadi, ali bez članka 16. odluke koji se odnosi na oslobođenja od plaćanja komunalne naknade.
Budući da se više nitko nije javio Općinsko vijeće Općine Novo Virje je sa 5 glasova ZA i 3 SUZDRŽAN donijelo

ODLUKU
 o komunalnoj naknadi na području Općine Novo Virje

Točka 2.

PREDSJEDNICA: U materijalima ste primili prijedlog Odluke o komunalnom doprinosu na području Općine Novo Virje. Otvaram raspravu.

MIROSLAV LUKANEC: Slično kao i kod Odluke o komunalnoj naknadi, radi se o promjeni zakona o komunalnom gospodarstvu, gdje je potrebno usklađivati našu Odluku o komunalnom doprinosu sa zakonom o komunalnom gospodarstvu. Komunalni doprinos je namjenski prihod općine i koristi se za financiranje građenja i održavanja komunalne infrastrukture. U odnosu na do sada važeću odluku nema posebnih promjena što se tiče plaćanja. Jedinična vrijednost komunalnog doprinosa po metru kubnom građevine u prvoj zoni iznosi 2,00 kuna. Treba razlikovati dvije situacije, jedna je građenje, a druga legalizacija. Kod građenja stambenih građevina jedinična vrijednost komunalnog doprinosa po metru kubnom građevine iznosi 2,00 kuna, a kod građenja ostalih građevina investitori se oslobađaju plaćanja u iznosu od 50%. Kod legalizacije za zgrade stambene namjene jedninična vrijednost komunalnog doprinosa po metru kubnom iznosi 2,00 kuna, a za sve ostale nezakonito izgrađane zgrade investitori se oslobađaju od plaćanja komunalnog doprinosa.

PREDSJEDNICA: Koja je razlika između prijašnjeg zakona i novog zakona o komunalnom gospodarstvu, a što se tiče komunalnog doprinosa.

MIROSLAV LUKANEC: Nema posebnih razlika, radi se o uskalđivanju sa novim zakonom.

ŽELJKO ŠADEK: Samo me zanima, stambena novogradnja je dvije kune po kubiku?

MIROSLAV LUKANEC: Da, a sve ostalo je jednu kunu po metru kubnom.

PERO ČORBA: Što je sa telekomunikacijskom infarstrukturom? Da li oni plaćaju kablove ili bilo kakvu naknadu?

OPĆINSKI NAČELNIK: Plaćaju, ali samo za ono što je općina vlasnik.

ČORBA PERO: Kako je prošla tužba?

OPĆINSKI NAČELNIK: U redu, nije bilo nikakvih troškova, samo trošak odvjetnika 25%.

PERO ČORBA: Znači općina nije ništa platila, već dobila?

OPĆINSKI NAČELNIK: Da, oni su daleko više potrošili.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o komunalnom doprinosu na području Općine Novo Virje

Točka 3.

PREDSJEDNICA: U materijalima ste primili prijedlog Odluke o komunalnim djelatnostima koje se mogu obavljati na temelju pisanog ugovora o povjeravanju obavljanja komunalnih djelatnosti na području Općine Novo Virje.

MIROSLAV LUKANEC: Radi se o komunalnim djelatnostima održavanja nerazvrstanih cesta, održavanju javne rasvjete, zimskoj službi, deratizaciji i dezinsekciji i zbrinjavanju napuštenih životinja i veterinarsko higijeničarskoj službi. Postupak nabave za spomenute djelatnosti provoditi će se prema propisima o javnoj nabavi. Navedeno je što se podrazumjeva pod kojom komunalnom djelatnošću.

PERO ČORBA: Pitao bih zašto javna rasvjeta svijetli cijelu noć (trafostanica kod Šimundinog)?

OPĆINSKI NAČELNIK: Nisam to znao, to se kompjutorski gasi, ali riješiti ćemo to.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo


ODLUKU
o komunalnim djelatnostima koje se mogu obavljati na temelju pisanog ugovora o povjeravanju obavljanja komunalnih djelatnosti na području Općine Novo Virje
Točka 4.

PREDSJEDNICA: U materijalima ste primili prijedlog Odluke o visini paušalnog poreza po krevetu odnosno po smještajnoj jedinici u kampu na području Općine Novo Virje.

MIROSLAV LUKANEC: Ova točka dnevnog reda vezana je za izmjenu Zakona o porezu na dohodak. Općinsko vijeće dužno je donijeti odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kuna niti veće od 1.500,00 kuna. Prihod pripada onoj jedinici lokalne samouprave gdje se nalazi prebivalište obveznika, a ne gdje se nalazi smještajni objekt. Tako će na primjer vlasnik stana registriranog za iznajmljivanje u Zagrebu, a koji ima prebivalište u Novom Virju plaćati paušalni porez po Odluci Grada Zagreba, ali u proračun Općine Novo Virje gdje ima prebivalište.

ŽELJKO ŠADEK: Minimalno je 150 kuna?

PREDSJEDNICA: Da, minimalno je 150,00 kuna.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
o visini paušalnog poreza po krevetu odnosno po smještajnoj jedinici u kampu na području Općine Novo Virje

Točka 5.

PREDSJEDNICA: U materijalima ste primili prijedlog Odluke o Odluke o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec i Ulice Medvedička – dio odvojka Ločica (Đuroci). Otvaram raspravu.

OPĆINSKI NAČELNIK: Radi se o početku nabave za dionice ulica koje su navedene u prijedlogu odluke , a koje planiramo sami isfinancirati sa sredstvima proračuna.

PREDSJEDNICA: Trebamo imenovati jednog člana iz redova Općinskoga vijeća kao ovlaštenu osobu naručitelja u postupku ove nabave.

DRAŽEN ĐUROCI: Dajem prijedlog da to budu Dario Ciganović ili Vjekoslav Mesarov, budući su građevinske struke.

DARIO CIGANOVIĆ: Slažem se da budem ovlaštena osoba naručitelja u ovome postupku.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ODLUKU
 o početku postupka jednostavne nabave za asfaltiranje Ulice Medvedička – dio odvojka Ptičak (Hatadi), Ulice Crnec – odvojak Šostarec i Ulice Medvedička – dio odvojka Ločica (Đuroci)

Točka 6.

PREDSJEDNICA: U materijalima ste primili prijedlog Zaključka o davanju suglasnosti na Financijski plan JVP Đurđevac za 2019. godinu i Plan i program aktivnosti JVP Đurđevac za 2019. godinu. Otvaram raspravu.

OPĆINSKI NAČELNIK: Ovu točku imamo svake godine, proračun se ponavlja iz godine u godinu, predlažem da dademo suglasnost na Financijski plan JVP Đurđevac za 2019. godinu i Plan i program aktivnosti JVP Đurđevac za 2019. godinu.

Budući da se više nitko nije javio Općinsko vijeće Općine Novo Virje jednoglasno je sa 8 glasova ZA donijelo

ZAKLJUČAK
o davanju suglasnosti na Financijski plan JVP Đurđevac za 2019. godinu i Plan i program aktivnosti JVP Đurđevac za 2019. godinu

Točka 7.

PERO ČORBA: Imam dobru vijest da je za ogradu za igralište u Crncu nabavljena žica. Ona je pletena i mislim da će biti sasvim dobra da zaustavi loptu. Predlažem da općina riješi sa majstorom, pa da se to počne raditi. Imam još jednu zamolbu, a vezana je na igralište, ne ove nego druge godine, da se na igralište u Crncu stavi fini sloj asfalta, odnosno da se dovede u stanje kakva su ostala dva dječja igrališta.

ŽELJKO ŠADEK: Vezano za rješavanje vlasništva – izmjera gruntovnice Novog Virja, trebalo bi se javiti na EU fondove ili pronaći neki model sufinanciranja jer su veliki troškovi rješavanja vlasništva. Svi koji možemo da poduzmemo nešto.


PERO ČORBA: Problem je nezainteresiranost sudova za rješavanje, nema dosta ljudi.

ŽELJKO ŠADEK: Ako mi napravimo inicijativu nešto ćemo napraviti.

OPĆINSKI NAČELNIK: Postoji program geodetske uprave, oni financiraju 40%, županija 10% i 50 % općina. U dio općine uključuju se ljudi, odnosno mještani čija je zemlja.




[bookmark: _GoBack]Budući da se više nitko nije javio za riječ, predsjednica Općinskog vijeća Općine Novo Virje, Katarina Kozarić- Šabarić završava sjednicu u 21,40 sati.

Dovršeno.

ZAPISNIČAR:
Miroslav Lukanec
PREDSJEDNICA

Katarina Kozarić-Šabarić


